Damvlakke sowat 10% laer as verlede jaar - Omgewing - Republikein
Sunday, March 10th, 17:36:17
Damvlakke sowat 10% laer as verlede jaar
20 December 2018 | Omgewing
Elvira Hattingh - Die drie damme wat Sentraal-Namibië van water voorsien, hou gemiddeld tans 22,5% of 34,722 miljoen kubieke meter water (Mm³).
Dit, vergeleke met verlede seisoen toe nog 37,2% water oor was.
Volgens NamWater se jongste dambulletin is die Von Bachdam nog sowat 40,3% vol en hou dit tans 19,139 Mm³ water. Die Omatakodam is heeltemal leeg, terwyl die grootste van die drie – die Swakoppoortdam, 24,5% vol is en nog sowat 15,583 Mm³ water oor het.
Volgens NamWater word water egter steeds van die Swakoppoortdam af na die Von Bachdam oorgepomp, terwyl water vanuit bronne in die Noorde, soos die Bergh Aukas- en Kombatmyne, wat via die kanaal by die leë Omatakodam aankom, ook na die Von Bachdam oorgeplaas word.
In totaal het Namibië se damme nog 235,014 Mm³ water oor en is dit gemiddeld 33,8% vol, vergeleke met verlede jaar dieselfde tyd toe sowat 303,318 Mm³ water oor was en die gemiddeld op 43,6% gestaan het. Nasionale damme het ‘n gesamentlike kapasiteit van 695,984 Mm³.
Die Gobabis-omgewing se damme is tans die land se leegste en staan op gemiddeld 3,4% (0,647 Mm³), vergeleke met verlede seisoen se 10,6% of 2,037 Mm³.
Op gemiddeld 43,3% vol en met gesamentlik sowat 189,009 Mm³ water oor, vergelyk die Suidedamme die beste, hoewel dit ook sowat 10% leër is as dieselfde tyd verlede jaar.
Die Hardapdam is tans 36,6% vol en hou ‘n enorme 107,711 Mm³ water. Die Nautedam is 68,2% vol en hou 57,003 Mm³ water, terwyl die Oanobdam 59,5% vol is en nog sowat 20,538 Mm³ water bevat.
Die Dreihukdam staan ook nog op 3,9% (0.609 Mm³), terwyl die Bondelsdam leeg is.